CELEX: 32013R1261
Language: ro
Date: 2013-12-02
Title: Regulamentul (UE) nr. 1261/2013 al Consiliului din 2 decembrie 2013 de modificare a Regulamentului (CE) nr. 723/2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC)

6.12.2013   
            
            
               RO
            
            
               Jurnalul Oficial al Uniunii Europene
            
            
               L 326/1
            
         REGULAMENTUL (UE) NR. 1261/2013 AL CONSILIULUI
   din 2 decembrie 2013
   de modificare a Regulamentului (CE) nr. 723/2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 187 și 188,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Parlamentului European,
   având în vedere avizul Comitetului Economic și Social European (1),
   având în vedere avizul Comitetului Regiunilor,
   întrucât:
   
               (1)
            
            
               Regulamentul (CE) nr. 723/2009 al Consiliului (2) instituie un cadru juridic care stabilește cerințele și procedurile de înființare a unui consorțiu pentru o infrastructură europeană de cercetare (ERIC), precum și efectele acestei înființări.
            
         
               (2)
            
            
               Sprijinirea și dezvoltarea infrastructurilor de cercetare în Europa constituie un obiectiv permanent al Uniunii, reflectat, cel mai recent, în Decizia nr. 1982/2006/CE a Parlamentului European și a Consiliului (3) și, în special, în Decizia 2006/974/CE a Consiliului (4).
            
         
               (3)
            
            
               Forumul strategic european pentru infrastructuri de cercetare (ESFRI) și Grupul de reflecție pentru infrastructuri electronice (e-IRG) au elaborat și actualizat prima Foaie de parcurs europeană pentru infrastructuri de cercetare.
            
         
               (4)
            
            
               De la intrarea în vigoare în 2009 a cadrului juridic comunitar aplicabil ERIC, două infrastructuri europene de cercetare au primit statutul de ERIC.
            
         
               (5)
            
            
               Statele membre, țările asociate, țările terțe, altele decât țările asociate, și organizațiile interguvernamentale pot fi membre ale unui ERIC.
            
         
               (6)
            
            
               Țările asociate joacă un rol important în elaborarea și implementarea infrastructurilor europene de cercetare și ar trebui să poată participa în ERIC la același nivel cu statele membre, deoarece își aduc contribuția, prin sprijinul lor, la excelența științifică a cercetării Uniunii și la competitivitatea economiei Uniunii.
            
         
               (7)
            
            
               Pentru a facilita participarea țărilor asociate în ERIC, ar trebui modificat articolul 9 alineatele (2) și (3) din Regulamentul (CE) nr. 723/2009, astfel încât calitatea de membru și drepturile de vot ale acestor țări să reflecte pe deplin contribuțiile acestora,
            
         ADOPTĂ PREZENTUL REGULAMENT:
   Articolul 1
   La articolul 9 din Regulamentul (CE) nr. 723/2009, alineatele (2) și (3) se înlocuiesc cu următorul text:
   
      „(2)   Membrii unui ERIC trebuie să includă un stat membru și două alte țări care sunt fie state membre, fie țări asociate. Alte state membre sau țări asociate pot adera în orice moment ca membri, în condiții echitabile și rezonabile prevăzute de statut, sau ca observatori fără drept de vot, în condițiile prevăzute statutul respectiv. Țările terțe, altele decât țările asociate, și organizațiile interguvernamentale pot deveni, de asemenea, membri ai unui ERIC, sub rezerva aprobării adunării membrilor menționată la articolul 12 litera (a) și în conformitate cu condițiile și procedurile privind schimbarea membrilor, prevăzute de statutul său.
      (3)   Statele membre sau țările asociate dețin în comun majoritatea drepturilor de vot în adunarea membrilor. În cazul unui ERIC găzduit de un stat membru, pentru propunerile de modificare a statutului acestuia este necesar acordul majorității statelor membre care sunt membre ale ERIC respectiv.”
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în statele membre în conformitate cu tratatele.
      Adoptat la Bruxelles, 2 decembrie 2013.
      
         
            Pentru Consiliu
         
         
            Președintele
         
         E. GUSTAS
      
   
   
      (1)  JO C 161, 6.6.2013, p. 58.
   
      (2)  Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (JO L 206, 8.8.2009, p. 1).
   
      (3)  Decizia nr. 1982/2006/CE a Parlamentului European și a Consiliului din 18 decembrie 2006 privind al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013) (JO L 412, 30.12.2006, p. 1).
   
      (4)  Decizia 2006/974/CE a Consiliului din 19 decembrie 2006 privind programul specific „Capacități” de punere în aplicare a celui de-al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013) (JO L 54, 22.2.2007, p. 101).